I Australien bliver naturbrandene bare ved med at hærge. De har nu kostet 24 menneskeliv, tusinder har mistet deres hjem, og op mod en halv milliard dyr er døde.

Og på opfordring fra danskerne har det fået Røde Kors i Danmark til at sparke gang i en indsamling, der skal hjælpe det hårdt plagede land.

Naturbrandene i Australien Et område, der er større end Danmark, er indtil videre brændt ned. 24 mennesker er siden september bekræftet døde i naturbrande. Hundredvis af hjem er brændt ned. De to delstater New South Wales og Victoria har erklæret undtagelsestilstand, og beboerne i delstaterne er anmodet om at forlade områderne.

Det er nemlig først og fremmest penge, som Australien har mest brug for lige nu. Australsk Røde Kors har allerede mandskab fordelt på 35 evakueringscentre, og de indsamlede penge i Danmark skal være en støtte til disse centre, siger generalsekretæren i Dansk Røde Kors, Anders Ladekarl, til DR Nyheder:

- De (Australsk Røde Kors, red.) har mandskab nok lige for øjeblikket, derfor er det penge, der er behov for. Penge til at købe mad og vand, til at dele ud og til at yde psykosocial bistand til de menesker, der måtte være i chock, siger han.

- Pengene skal også gå til arbejdet med, at familier, der er blevet væk fra hinanden, kan finde sammen igen, fortsætter Anders Ladekarl.